
Návrh uznesenia:
Mestské zastupiteľstvo mesta Trnava po prerokovaní:
1. Schvaľuje
miestnu symboliku časti mesta Trnava – Modranka podľa predloženého návrhu

2. Súhlasí

s používaním vlastnej miestnej symboliky časťou mesta Trnava – Modranka podľa schváleného návrhu v prílohe ako grafické a marketingové prvky v podmienkach časti mesta Modranka
3. Ukladá

Mestskému úradu v Trnave

v zmysle výrokovej časti tohto uznesenia metodicky usmerniť žiadateľa a verejnosť o vhodnom používaní miestnej symboliky v podmienkach časti mesta Modranka

Termín: trvale
Dôvodová správa

Občianske združenie PRO MODERDORF požiadalo v roku 2023 Mesto Trnava, Mestský úrad o posúdenie a schválenie návrhu obecného erbu pre miestnu časť  Trnava-Modranka. 

Občianske združenie týmto prejavilo záujem, aby miestna časť Modranka prijala vlastný kolektívny symbol – erb, ktorý by ju reprezentoval. Na základe tejto iniciatívy bol oslovený heraldik PhDr. Štefan Hrivňák, ktorý na základe odbornej expertízy vypracoval grafický návrh erbu pre miestnu časť Modranka.
Občianske združenie následne splnilo požiadavku Heraldickej komisie a grafický návrh upravili podľa pokynov komisie a opätovne listom zo dňa 6.12.2024 požiadalo o registráciu spomínaných symbolov.

Zdôvodnenie žiadosti o používania obecného erbu miestnej časti Trnava-Modranka

Historické pozadie:
Miestna časť Trnava-Modranka je jediná zo súčasných mestských častí, ktorá bola v minulosti samostatnou obcou. Má svoju históriou, ktorá podľa najstaršie zachovalej písomnosti siaha až do 13. storočia. 

Od začiatku vzniku je jej existencia úzko spätá s Trnavou. Po niekoľko storočí od udelenia donácie panovníka na osadu až do r. 1848 bola táto koexistencia umocnená priamou právnou podriadenosťou Modranky voči Trnave – poddanským pomerom, kde platilo trnavské právo. O úzkom prepojení Trnavy s Modrankou svedčia aj listiny uhorských panovníkov, podľa ktorých obce patriace Trnave majú mať tie isté slobody ako samotné mesto. Počas trvania tejto závislosti vytvorila Modranka s Trnavou spoločnú dejinnú kapitolu, ktorá je svedectvom o každodennom živote obyvateľov Modranky, ktorí po stáročia znášali s Trnavou dobré i zlé obdobia, prispievali svojou prácou k rozvoju mesta a vytvárali hodnoty, ktoré sa už dnes ťažko dajú vyčísliť.

Jedinečnosť  Modranky podčiarkujú výnimočné cirkevné dejiny s označením najstaršieho pútnického miesta v Uhorsku. O existencii farnosti v Modranke a o jej vzťahu k prostrediu Trnavy svedčí listina z roku 1318. Dnes na pútnickú tradíciu v obci nadväzuje aj Jakubská cesta, v rámci ktorej je jednou z jej zastávok. 

Cesty Trnavy a Modranky sa opäť spojili v roku 1971, kedy Modranka bola administratívne pripojená k Trnave a dodnes tvorí jej miestnu časť s názvom Trnava-Modranka.

Návrh obecného erbu:
Obyvatelia Trnavy-Modrany sú stotožnení s týmto aktuálnym stavom a hrdo sa hlásia ku komunite Trnavčanov. Súčasne majú záujem o regionálnu históriu Trnavy a obce, z ktorej pochádzajú. Vnímame snahu Modrančanov  o udržanie svojej pôvodnej identity a jej prenášanie i na mladšie generácie. Využívajú k tomu rôzne aktivity, ako sú ľudové tradície, pôvodný folklór, ľudové kroje, stretávky rodákov a pod.

V rámci týchto aktivít vznikla požiadavka, aby Modranka prijala aj vlastný kolektívny symbol – erb, ktorý by ju reprezentoval. Túto požiadavku iniciovalo občianske združenie PRO MODERDORF, ktoré následne zabezpečilo všetky kroky na zrealizovanie tejto myšlienky a finančne pokrývalo všetky náklady, spojené s touto aktivitou.

Po konzultáciách s členmi mestskej samosprávy, historikmi a ďalšími relevantnými znalcami sme kontaktovali heraldika PHDr. Stefana Hrivňáka, s ktorým bolo zmluvne dohodnuté vytvorenie grafického návrhu erbu Modrany. Súčasťou zmluvy o dielo bolo aj vypracovane expertízy, v ktorej je uvedené zdôvodnenie grafického návrhu erbu (je prílohou tohto dokumentu).

Následne boli tieto materiály predložené na MsÚ Trnava so žiadosťou o posúdenie a schválenie tohto návrhu erbu. Po prvotnom posúdení návrhu zo strany MsÚ, boli akceptované všetky požiadavky aj zo strany Heraldickej komisie MV SR a autor ich zapracoval do upravenej verzie erbu, ktorú akceptovala aj heraldická komisia na riadnom zasadaní.

Finálne verzia bola so žiadosťou opätovne zaslaná pracovníkom MsÚ Trnava, kde čaká na schvaľovací proces.

Používanie erbu (spolu s erbom mesta Trnavy):
Občianske združenie PRO MODERDORF, ktoré je duševným vlastníkom grafického návrhu erbu Modranky, má záujem o jeho využívanie hlavne na reprezentatívne a marketingové účely:

1. Miestna časť Trnava-Modranka má určitý potenciál pre rozvoj sakrálnej turistiky (spomínaná Jakubská cesta), resp. cykloturistiky (cyrilo-metodská cyklotrasa), každoročne sa tu konajú rôzne kultúrno-spoločenské akcie – púť, hody, festivaly (vinárske, muzikantské), stretnutia rodákov (päťdesiatnikov) a pod., na ktoré prichádzajú i návštevníci z okolitých miest a obcí.  Organizátori týchto podujatí by pre túto skupinu ľudí mohli poskytovať rôzne upomienkové predmety, (magnetky, odznaky, vlajočky, kľúčenky, nálepky a pod.) na ktorých by bol zobrazený erb obce.

2. V Trnave-Modranke majú svoje sídlo a prevádzky rôzne podnikateľské a obchodné subjekty, ktoré by vyššie uvedené reklamné predmety s vyobrazením erbu mohli poskytovať svojim zákazníkom.

3. Rôzne záujmové zoskupenia (folklórne a spevácke skupiny, dychovka) a občianske združenia, ktoré sídlia v obci, by erb mohli používať pri svojej reprezentácií a vydávaní propagačných materiálov (kalendáre, letáky, ...).

4. Erb obce by sa mohol používať na uvítacích tabuliach, osadených na hranici intravilánu obce.

Ďalšie možnosti používania erbu vo verejnom priestore budú závisieť na vzájomnej dohode s MsÚ Trnava.

Právny rámec:

Podľa § 1b ods. 1 zákona č. 369/1990 Zb. o obecnom zriadení
Obec má právo na vlastné symboly. Obec, ktorá má vlastné symboly, je povinná ich používať pri výkone samosprávy. Symboly obce sú erb obce, vlajka obce, pečať obce, prípadne aj znelka obce. Právnické osoby zriadené alebo založené obcou, iné právnické osoby a fyzické osoby môžu používať symboly obce len so súhlasom obce.
Podľa § 1b ods. 2 zákona č. 369/1990 Zb. 
Právo na vlastné symboly má aj časť obce. Ustanovenia tohto zákona o používaní symbolov obce sa rovnako vzťahujú aj na časť obce, ktorá vykonáva územnú samosprávu.
Podľa § 1b ods. 5 zákona č. 369/1990 Zb.
Obec predkladá ministerstvu návrh na zápis symbolov obce do Heraldického registra Slovenskej republiky.
Na základe uvedeného právo na vlastné symboly má iba tá časť mesta (mestská časť) ktorá sama vykonáva územnú samosprávu, t.j. taká časť mesta, ktorá má vlastné rozhodovacie kompetencie priznané zákonom. V podmienkach Slovenskej republika je takéto právo priznané iba mestským častiam hlavného mesta Bratislavy (zákon č. 377/1990 Zb. o hlavnom meste Slovenskej republiky) a mestským častiam mesta Košice (zákon č. 401/1990 Zb. o meste Košice).
Pri iných mestách a obciach, vrátane mesta Trnava nemá časť mesta samosprávnu pôsobnosť a nemá tak zákonné zmocnenie schvaľovať si vlastné symboly, ktoré by takáto časť mesta mohla aj legitímne a úradne užívať.
V podmienkach SR niektoré samosprávy na úrovni mestského zastupiteľstva schválili vlastné symboly jednotlivým častiam mesta (napr. Žilina), uvedené však nie je v právnej rovine úradných symbolov, ale s odkazom na právnu úpravu ide pravdepodobne výlučne o marketingový prvok v podmienkach mestskej časti.
VMČ č. 6 – Modranka dňa 13.1.2025 na základe požiadavky Referátu marketingu, Odbor komunikácie a vzťahov s verejnosťou mesta Trnava prerokoval žiadosť OZ Pro Moderdorf zaregistrovať vlastné symboly (erb a vlajku) do Heraldického registra Slovenskej republiky pre mestskú časť Modranka.

V rámci diskusie p. Rezbárik (Pro Moderdorf) podal vysvetlenie, že  žiadosť zaregistrovať a používať vlastné symboly (erb a vlajka) vychádza iba z historického hľadiska, keď Modranka bola samostatná obec.

Výbor mestskej časti a ani prítomní občania nemali námietky voči zaradeniu symbolov do Heraldického registra Slovenskej republiky a zároveň VMČ požiadalo usmernenie od MsÚ Trnava v zmysle právneho rámca na akých miestach a pri akých príležitostiach môžu byť vlastné symboly mestskej časti Modranka používané.

VMČ č. 6 – Modranka sa stotožnil s názorom, že navrhovaný erb a vlajka budú používané iba ako grafické a marketingové prvky v podmienkach mestskej časti Modranka.

